Kisha e Manastirit të Shën Mërisë

Kisha e Manastirit të Shën Mërisë-Krorëz

Është ndërtuar në një breg shkëmbor, në një pozitë natyrore të mbrojtur dhe njëkohësisht piktoreske, prej nga hapet një pamje e gjerë e peizazhit bregdetar. Nga ndërtimet e vjetra të manastirit kanë arritur deri në ditët e sotme kisha, kulla dhe një ndërtesë me çardak.
Kisha është pikturuar në vitin 1672. Është e tipit në formë kryqi me kupolë, me përmasa të brendshme 7,90x4,40 m. Proporcionet e zgjatura të naosit kanë sjellë një zhvillim të pabarabartë të krahëve të kryqit. Krahët verior dhe jugor janë tepër të ngushtë, ndërsa hapësirë më të madhe ka krah perëndimor, që përmbledh hyrjen për në kishë. Në pjesën qendrore lartësohet kupola mbi një tambur të lartë. Pjesët këndore janë mbuluar me qemere cilindrike, që hapen ndaj nefit qendror. Ambienti i altarit ndahet nga një ikonostas prej muri guri, me tri hapësira hyrjeje. Hapësira e tij zgjerohet së tepërmi nga dalja  jashtë e absidës së gjerë të bemës. Në pamjen e jashtme si absida, ashtu dhe tamburi janë shumëfaqëshe. Interieri ndriçohet nga dritaret e hapura në murin verior dhe jugor, si dhe nga disa dritare të ngushta të hapura në absidë dhe tambur.
Në pamjen e jashtme janë shumë të ndjeshme proporcionet e zgjatura të naosit. Kjo vjen edhe ngaqë krahu verior dhe jugor i strukturës së brendshme nuk shfaqen në konfiguracionin e çatisë. Çatia është dyujëse, e ndërprerë në pjesën qendrore nga tamburi. Në frontonin e murit perëndimor ngrihet këmbanarja, me një hapësirë të harkuar. Ngjitur me murin perëndimor është ndërtuar një mur i dytë, i hapur në krye të të cilit kalon ulluku që mbledh ujërat e shiut nga çatia dhe i dërgon në sterën e ndërtuar pranë kishës, në anën veriore të saj.
Muratura është  ndërtuar  me  gurë  dhe  është  rrafshuar  mirë  me  llaç  gëlqereje.Ajo  përfundon  me  një  kornizë  të  hollë  guri.Apsida dhe  tamburi  janë  të  suvatuara me  një  shtresë  të  hollë  llaçi.Çatia është  mbuluar  me  rrasa  guri.
Ndërtesa  me  çardak  është  ndërtuar në  vitin  1762.Ajo  është  dykatëshe.Në  katin  e  dytë  del  një  galeri  e  mbështetur  mbi  qemere  dhe  e  hapur  në  ballë  me  një  rradhë  shtyllash  druri.Çardaku  është  i  mbuluar  nga  zgjatimi  i  flegrës  së  çatisë  së  pjesës  tjetër  të  ndërtesës.
Kulla  ose  ndërtesa  e  fortifikuar  është  trekatëshe,  me  karaktere  të  mbyllur  dhe  me  hapësira  ndriçimi të  pakta  e  të  vogla.Hyrja  për  në  katin  e dytë  të  kullës   bëhet  me  shkallë  të  jashtme   prej  guri,  të  mbështetura  mbi  një  qemer  cilindrik.
Përveç  këtyre  ndërtimeve,  rreth  e  rrotull  kishës janë  shpërndarë  dhe  rrënoja  ndërtimesh të  tjera.Oborri i  manastirit   është  i  shtruar  me  plloça  guri.

Kategoria:Kisha ortodokse në Shqipëri